Cum nostro fauore sincero paternam in Domino caritatem. Superioribus diebus reddidit nobis litteras vestras familiaris vester harum baiulus, ex quibus cognouimus que scripsistis de relaxatione census ecclesie vestre Borgho etc. Annuissemus certe peticioni vestre tamquam honestati consone, cui decet nos morem gerere, nisi cause perardue et maxime rationabiles in contrarium extitissent. Ipsa namque ecclesia Borgho cum adiacentibus ecclesiis fuit redempta pecunia ecclesie cathedralis, idcirco census illarum ecclesiarum per antecessores nostros ad sustentacionem misse aurore in ecclesia cathedrali fuit deputatus. Jdeoque illud variare non possumus, ne ex illo maiora incommoda ecclesie possint euenire. Ffuerunt quamplures viri percelebres et grauitate insignes in eodem beneficio ante vos residentes; semper tamen consueuerunt censum annualem inde exhibere. Primis temporibus dabant v nobulos Anglicos plenj ponderis, de inde v tunnos buturi et demum in illorum alleuiacionem ad xiiij marcas Reualienses deuentum est. Quapropter equo feratis animo, si hac vice precibus vestris non annuimus, cum, sicut prediximus, cause subsunt permaxime. Deinceps, si quid occurret, quod vestri causa facere possimus, non erimus requisicioni vestre aduersi. Si enim in hiis contentari non velitis, parati sumus de alio beneficio primum vacante vobis prouidere. Nos enim status et honoris vestri quantum vires nostre ferunt semper fuimus adauctores veluti ex certis signis coniecturare possitis. Cum hiis bene valete. Ex castro nostro Kwsto fferia 3:a infra octauas Martini, nostro sub signeto.